
R E F E R A T   D E   A P R O B A R E 
privind completarea fondului locuinţelor de serviciu al Municipiului Brad 
aprobat prin H.C.L. nr. 101/2014, completat prin H.C.L. nr. 11/2015 și
 respectiv H.C.L. nr. 101/2021



           Cadrul legal care reglementează locuinţele de serviciu este dat de prevederile Legii locuinţei nr. 114/1996, actualizată, cu modificările şi completările ulterioare, respectiv de prevederile Hotărârii Guvernului nr. 1257/2000 privind aprobarea Normelor metodologice pentru punerea în aplicare a prevederilor Legii nr. 114/1996, actualizată.
	Aceste acte normative definesc locuinţa de serviciu ca fiind locuinţa destinată funcţionarilor publici, angajaţilor unor instituţii sau agenţi economici, acordată în condiţiile contractului de muncă, potrivit prevederilor legale.
	Potrivit dispoziţiilor Hotărârii Guvernului nr. 1257/2000, actualizată, locuinţele de serviciu fac parte din patrimoniul agenţilor economici sau al instituţiilor publice centrale ori locale şi se administrează  în interesul acestora prin închiriere salariaţilor proprii, contractul de închiriere fiind accesoriu la contractul individual de muncă.
	În altă ordine de idei, potrivit dispoziţiilor cap. VI art. 51 – 53 din Legea nr. 114/1996, actualizată, fondul de locuinţe de serviciu se compune din:
a.) – locuinţe existente care, potrivit prevederilor legale, rămân cu destinaţia de locuinţe de serviciu la data intrării în vigoare a legii, respectiv 31 decembrie 1997;
b.) – locuinţe noi.
	Condiţiile şi durata de închiriere vor fi stipulate în contractul de locaţiune încheiat între părţile contractante, accesoriu la contractul de muncă.
	La acest moment, Biroul Administrarea Domeniului Public şi Privat gestionează un fond de locuinţe de serviciu al Municipiului Brad format din patru locuinţe de serviciu, astfel cum a fost aprobat prin H.C.L. nr. 101/2014 și completat prin H.C.L. nr. 11/2015 și respectiv H.C.L. nr. 101/2021. Aceste locuințe sunt ocupate de 3 medici specialiști care își desfășoară activitatea în cadrul Spitalului Municipal Brad și un angajat al Primăriei Municipiului Brad.
	Întrucât în ultima perioadă la Spitalul Municipal Brad au fost angajați medici specialiști care vin din alte localități de domiciliu decât municipiul Brad, consider că este necesar ca fondul de locuințe de serviciu să fie completat astfel încât să existe posibilitatea atribuirii acestora a unui spațiu de locuit convenabil.
	

	

	În conformitate cu prevederile art. 1137-1139 Cod Civil, în lipsă de moștenitori legali sau testamentari ai defunctului Bratima Stelian Pavel, au fost făcute demersurile legale pentru eliberarea de către Notarul Public al unui Certificat de vacanță succesorală pentru imobilul cu destinația de locuință situat în municipiul Brad, strada Libertății, bloc CX34, etaj 1, scara 1, apartament 3, județul Hunedoara, întreaga masă succesorală revenindu-i Municipiului Brad, județul Hunedoara cu sediul în municipiul Brad, strada Independenței, nr. 2, județul Hunedoara, CIF 4374962.
	Precizez că locuința, identificată prin Cartea Funciară nr. 60910 C1-U4 Brad, număr top. 6581/26/III, intabulată în favoarea Municipiului Brad – domeniul privat,  este formată din 2 camere în suprafață de 45,87 mp., 2 holuri, baie și bucătărie.
	În contextul celor de mai sus am inițiat prezentul proiect de hotărâre prin care am propus completarea fondului locuinţelor de serviciu al Municipiului Brad aprobat prin H.C.L. nr. 101/2014 și completat prin H.C.L. nr. 11/2015 și respectiv prin H.C.L. nr. 101/2021 cu locuința dobândită în baza Certificatului de vacanță succesorală acceptat prin Hotărârea nr. 11 din 26.01.2023 privind acceptarea unei succesiuni vacante și îl supun spre dezbatere și aprobare plenului Consiliului Local al Municipiului Brad în forma prezentată.
	În susţinerea celor prezentate invoc prevederile Legii nr. 114/1996 privind locuinţele, republicată, cu modificările şi completările ulterioare, ale H.G. nr. 1275/2000 pentru aprobarea Normelor metodologice privind punerea în aplicare a prevederilor Legii nr. 114/1996, cu modificările şi completările ulterioare, ale art. 129 alin. 2 lit. c, alin. 7 lit. q din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

